Speurhonde laat rower les opsêKonst. Ashley Kock en sy speurhond, Sem (Foto: Verskaf) Twee speurhonde van die Hartswater-polisie in die Noord-Kaap se K9-eenheid het vandeesweek daarin geslaag om ŉ rower vas te trek nadat die polisie op ŉ wenk van die gemeenskap gereageer het. Kapt. Sergio Kock, woordvoerder van die polisie, sê die polisie se speureenheid is Vrydag in kennis gestel van sakeroof wat toe aan die gang was. Konst. Ashley Kock en sy speurhond, Sem, en sers. Altus Coetser en sý speurhond, Tiger, is na die toneel ontbied waar die roof plaasgevind het. “By hul aankoms by die pakhuis was twee mans op die dak besig om gedwonge toegang tot die gebou te verkry,” sê Kock. “Dít ten spyte van die feit dat dit 10:00 helderoordag was.” Een van die verdagtes het op die vlug geslaan terwyl die tweede man in die gebou weggekruip het. Kock sê die man het die polisie met blikkieskos gegooi. Hy was klaarblyklik nie swaar gewapen nie. “Konst. Kock het toe drie waarskuwings aangekondig en toe vir Sem [en Tiger] ingestuur. Hy het hom gehelp om die 23-jarige man in hegtenis te neem,” sê hy. Die tweede verdagte is steeds op vrye voet. Die 23-jarige man sal vandeesweek in die landdroshof in Hartswater verskyn. Sers. Altus Coetser en sý speurhond, Tiger (Foto: Verskaf)